KVALIFIKACIJOS TOBULINIMO 
EUROPOS PARLAMENTE 

ATASKAITA

2012-11-30
Vilnius

Ataskaitą pateikė: 

Loreta RAULINAITYTĖ,  Seimo kanclerio biuras, vyresnioji patarėja (ES) (delegacijos vadovė);

Ieva BRUŽYTĖ,  Seimo kanclerio biuro vyriausioji specialistė (ES);
Dalia KOMPARSKIENĖ, Teisės ir teisėtvarkos komiteto biuro vedėja
Aistrida RINKEVIČIŪTĖ,  Aplinkos apsaugos komiteto biuro patarėja;
Rima PETKŪNIENĖ, Ekonomikos komiteto biuro patarėja;
Matas MALDEIKIS, Europos reikalų komiteto biuro patarėjas (ES);
Rita BEINORIENĖ, Informacinės visuomenės plėtros komiteto biuro patarėja (ES);
Vilma KAMINSKIENĖ, Nacionalinio saugumo ir gynybos komiteto biuro patarėja (ES);
Asta DOLMANTIENĖ, Socialinių reikalų ir darbo komiteto biuro patarėja;
Ana BERNOTIENĖ, Sveikatos reikalų komiteto biuro vedėja;

Salvinija JURĖNAITĖ, Užsienio reikalų komiteto biuro patarėja;
Jolanta SAVICKIENĖ, Žmogaus teisių komiteto biuro vedėja.
Pagrindas: 2012 m. spalio 31 d.  Lietuvos Respublikos Seimo kanclerio įsakymas Nr. 460-KT-92. 
Vieta: Briuselis, Belgijos Karalystė.

Data: 2012 m. lapkričio 11-14 d.
Tikslas: mokomasis vizitas į Europos Parlamentą „Pasirengimas atlikti pirmininkaujančios Europos Sąjungos Tarybai šalies parlamento funkcijas“. 

Kviečiančioji institucija: Europos Parlamentas.
Finansavimo šaltinis: Europos Parlamento lėšos (688,00 EUR kiekvienam grupės dalyviui), o šias lėšas viršijančios išlaidos - komandiruotėms skirtos lėšos (išskyrus Loretai Raulinaitytei ir Ievai Bružytei, kurių visos su kvalifikacijos tobulinimu susijusios išlaidos apmokėtos iš komandiruotėms skirtų lėšų).

APTARTI KLAUSIMAI: 

TARPPARLAMENTINIS BENDRADARBIAVIMAS: TARPPARLAMENTINIAI KOMITETŲ SUSITIKIMAI (angl. ICM), JUNGTINIAI KOMITETŲ SUSITIKIMAI (angl. JCM), JUNGTINIAI PARLAMENTINIAI SUSITIKIMAI (angl. JPM), PARAMOS PIRMININKAUJANČIAM PARLAMENTUI PROGRAMA
Europos Parlamento Pirmininkavimo generalinio direktorato Ryšių su nacionaliniais parlamentais direktorato (D) Institucinio bendradarbiavimo skyriaus vedėjas Francisko Juan Gomez Martos informavo, kad Europos Parlamento ryšius su nacionaliniais parlamentais kuruoja du Europos Parlamento Pirmininko pavaduotojai Miguel Angel Martinez Martinez (Socialistų ir demokratų frakcija, Ispanija) ir Othmar Karas (Europos liaudies partijos frakcija, Austrija). 

Pasirengimo pirmininkavimui kontekste F. J. Gomez Martos pabrėžė ypatingą išankstinio planavimo ir renginių kalendoriaus suderinimo svarbą, ypač siekiant išvengti parlamentinio matmens renginių panašia tematika dubliavimo pirmininkaujančios valstybės nacionaliniame parlamente ir Europos Parlamente.  

F. J. Gomez Martos informavo, kad prieš kiekvieną pirmininkavimą Europos Parlamento pirmininkų sueiga (angl. Conference of Presidents), susidedanti iš Europos Parlamento Pirmininko ir frakcijų pirmininkų, tradiciškai vyksta į sostinę susitikti su būsimos pirmininkaujančios valstybės narės vyriausybe ir parlamentu bei aptarti numatomus pirmininkavimo prioritetus ir svarbiausius renginius. Europos Parlamento pirmininkų sueiga planuoja atvykti į Vilnių 2013 m. birželio mėnesį (data tikslinama). Anot F. J. Gomez Martos svarbiausias Lietuvos pirmininkavimo renginys bus Rytų Partnerystės šalių vadovų susitikimas Vilniuje, planuojamas 2013 m. lapkričio pabaigoje.
Be to, prieš pirmininkavimą į Vilnių atvyks kelių Europos Parlamento komitetų delegacijos, kurios su Lietuvos vyriausybės, Seimo komitetų ir įvairių nevyriausybinių organizacijų atstovais aptars pirmininkavimo metu Europos Parlamente planuojamus svarstyti teisės aktų projektus ir kitas iniciatyvas. Preliminariais duomenimis 6-7 Europos Parlamento komitetai pareiškė pageidavimą surengti darbo vizitus į Vilnių nuo 2013 metų balandžio pradžios iki liepos pabaigos.

F. J. Gomez Martos taip pat pristatė tris pagrindines Europos Parlamente organizuojamų tarpparlamentinių susitikimų formas: 

1. Tarpparlamentiniai komitetų susitikimai (angl. Interparliamentary Committee Meetings – ICM) vyksta vieno iš Europos Parlamento komitetų iniciatyva. ICM darbotvarkę sudaro Europos Parlamento komitetas, jam pirmininkauja šio komiteto pirmininkas, o į susitikimą kviečiami visų atitinkamų ES nacionalinių parlamentų komitetų nariai.

2. Jungtiniai komitetų susitikimai (angl. Joint Committee Meetings – JCM) vyksta Europos Parlamente pirmininkaujančio nacionalinio parlamento komiteto iniciatyva bendradarbiaujant su atitinkamu Europos Parlamento komitetu. JCM darbotvarkę bendrai sudaro nacionalinio parlamento ir Europos Parlamento komitetai. Kvietimus į JCM pasirašo ir JCM bendrai pirmininkauja abiejų komitetų pirmininkai, o į susitikimą yra kviečiami visų atitinkamų ES nacionalinių parlamentų komitetų nariai.

3. Jungtiniai parlamentiniai susitikimai (angl. Joint Parliamentary Meetings – JPM) vyksta Europos Parlamento plenarinių posėdžių salėje Briuselyje arba Strasbūre pirmininkaujančio nacionalinio parlamento iniciatyva. JPM darbotvarkės projektą siūlo nacionalinis parlamentas suderinęs jį su Europos Parlamento frakcijų atstovais. JPM kartu pirmininkauja pirmininkaujančio nacionalinio parlamento pirmininkas ir Europos Parlamento Pirmininkas, o į susitikimą kviečiami visų ES nacionalinių parlamentų ir šalių kandidačių parlamentų nariai. Europos Parlamentas užtikrina JPM debatų vertimą į visas Europos Sąjungos oficialias kalbas. Tai vienintelis forumas, kuriame yra svarstomos aktualiausios to meto horizontalios temos. Anot  F. J. Gomez Martos viena iš tokių temų Lietuvos pirmininkavimo metu galėtų būti energetikos saugumas. Šią temą gvildena net penki Europos Parlamento komitetai (ITRE, AFET, INTA, TRAN ir ENVI). Prieš JPM, paprastai pirmadienį prieš pietus, vyksta frakcijų atstovų susitikimai. Pats susitikimas vyksta pirmadienį po pietų ir antradienį iki pietų. Kvietimus į JPM pasirašo abu JPM organizatoriai - Europos Parlamento Pirmininkas ir pirmininkaujančio nacionalinio parlamento pirmininkas. 

Europos Parlamento Pirmininkavimo generalinio direktorato (D) Ryšių su nacionaliniais parlamentais direktorato Teisėkūros dialogo skyriaus vedėja Patricija Prode priminė, kad Europos Parlamente yra 20 komitetų. Todėl svarstant jų planuojamus darbo vizitus į kitas šalis, įskaitant pirmininkaujančią valstybę narę, būtina išvengti pastangų dubliavimo ir taip vadinamo parlamentinio turizmo. Jei Lietuvos Respublikos Seimas nutartų surengti JCM ar JPM, tai pageidautina, kad 2013 m. vasario - kovo mėnesiais apie tai praneštų Europos Parlamentui, kuris galėtų pasiūlyti savo indėlį. 2013 metų antrojo pusmečio tarpparlamentinių renginių kalendorius turėtų būti suderintas iki 2013 m. gegužės pabaigos. 

P. Prode taip pat informavo apie naują Europos Parlamento iniciatyvą - Parlamentinę savaitę Europos semestro kontekste - kuri nuo kitų metų vyktų Europos Parlamente du kartus per metus: sausio pabaigoje ir rugsėjo mėnesį. Europos Parlamento kvietimu surengti debatai su nacionalinių parlamentų nariais būtų skirti Europos ekonominės politikos koordinavimo klausimams. 

Pasak P. Prode, trys iš eilės pirmininkaujantys nacionaliniai parlamentai (Danijos, Kipro ir Airijos) nusprendė nerengti JPM. Todėl apsisprendus atnaujinti šią nuo 2006 m. galiojusią tradiciją, reikėtų aiškiai apibrėžti JPM tikslą ir temą, galimai nurodant konkrečią Europos Sąjungos teisėkūros iniciatyvą, kurią  ketinama aptarti. Be to, JPM turi būti surengtas tinkamu laiku ir sukurti pridėtinę Europinę vertę. Daugiau informacijos apie JPM galite rasti šiame puslapyje: http://www.europarl.europa.eu/webnp/cms/lang/lt/pid/335
Kaip naudingą informacijos šaltinį rengiant pirmininkavimo parlamentinio matmens susitikimus P. Prode įvardijo Europos Parlamento administracijos parengtą Atitinkamų komitetų sąvadą (angl. Directory of Corresponding Committees), skelbiamą Europos Parlamento intranete. Čia nuolat atnaujinama informacija apie parlamentų pirmininkus, generalinius sekretorius (kanclerius), komitetus jų tikslius pavadinimus, adresus, pirmininkus ir sekretoriatus.  

Antra tema, kurią pristatė P. Prode, - tai Europos Parlamente gautų nacionalinių parlamentų dokumentų tvarkymas. Įsigaliojus Lisabonos sutarčiai Europos Parlamentas pradėjo grupuoti visus gautus nacionalinių parlamentų dokumentus į dvi grupes:

1. Pagrįstos nuomonės (angl. reasoned opinion), pareikštos pagal Protokolo Nr. 2 dėl subsidiarumo ir proporcingumo principo taikymo, kai nustatomas subsidiarumo principo pažeidimas;
2. Pasiūlymai (angl. contribution), pareikšti vadovaujantis bet kuriuo kitu teisiniu pagrindu, įskaitant 2006 m. Europos Komisijos politinio dialogo su nacionaliniais parlamentais iniciatyvą, žinomą „Barroso iniciatyvos“ vardu.

Visus iš nacionalinių parlamentų gautus dokumentus Europos Parlamentas skelbia tam specialiai sukurtame intraneto puslapyje. Prieigą prie šio puslapio Europos Parlamentas yra suteikęs visiems nacionaliniams parlamentams (vienam tarnautojui iš kiekvienos kanceliarijos). 

P. Prode informavo, kad nuo Lisabonos sutarties įsigaliojimo Europos Parlamentas yra gavęs apie 1000 nacionalinių parlamentų dokumentų, iš kurių 116 buvo pagrįstos nuomonės. Visos pagrįstos nuomonės pirmiausia persiunčiamos Europos Parlamento Teisės reikalų komitetui (JURI), kuris pagal Europos Parlamento darbo tvarkos taisyklių 38(a) straipsnį įvertina, ar tai tikrai yra pagrįsta nuomonė, atitinkanti Protokolo Nr. 2 reikalavimus. Europos Parlamento vertimo tarnybos pagrįstas nuomones privalo išversti į visas Europos Sąjungos oficialias kalbas. Kita vertus, nacionalinių parlamentų pasiūlymai į oficialias kalbas neverčiami, nebent jų vertimą į vieną ar kitą kalbą užsako Europos Parlamento narys, atsakingas už konkrečią dosjė. Europos Parlamento pranešėjai rengdami rezoliucijų projektus jų įvadinėje dalyje privalo išvardinti visas pagrįstas nuomones, o pasiūlymus gali aptarti rezoliucijos aiškinamajame memorandume.  

P. Prode taip pat informavo apie naująją Europos Parlamento iniciatyvą du kartus per metus prieš Europos Vadovų Tarybos posėdžius surengti tarpparlamentinius susitikimus Europos semestro tema. Pirmasis jų numatytas 2013 m. sausio 28-30 d. Į šį susitikimą pakviestas Airijos parlamento pirmininkas. Susitikimas prasidėtų pirmadienį politinių grupių susitikimais, po kurių vyktų plenarinės sesijos. Šių susitikimų iniciatoriai būtų trys Europos Parlamento komitetai: ECON, BUDG ir EMPL. Rugsėjo mėnesio susitikimas būtų kiek mažesnis. Dėl kitų šios iniciatyvos detalių dar neapsispręsta. Seimo kanceliarijos delegacija paprašė P. Prode informuoti Seimą apie 2013 m. rugsėjo susitikimą, kai tik paaiškės jo detalės.  

P. Prode taip pat informavo apie 2013 m. balandžio 26 d. numatomą LIBE komiteto tarpparlamentinį renginį skirtą Europolo ir Eurojusto klausimams. 

Daugiau informacijos apie Europos Parlamento Pirmininkavimo generalinio direktorato (D) Ryšių su nacionaliniais parlamentais direktoratą, įskaitant 2012 m. antrojo pusmečio tarpparlamentinių renginių  kalendorių galite rasti šiame puslapyje: 
http://www.europarl.europa.eu/webnp/cms/lang/en/pid/1;jsessionid=836092CFADD61B1730DD5C67E9CA74A7
POVEIKIO VERTINIMAS – EUROPOS PRIDĖTINĖ VERTĖ

Europos Parlamento Vidaus politikos generalinio direktorato (DG IPOL) Poveikio vertinimo ir Europos pridėtinės vertės direktorato Poveikio vertinimo skyriaus vedėja Elke Ballon informavo apie priežastis, paskatinusias Europos Parlamento administraciją įsteigti du naujus DG IPOL skyrius. Viena iš jų susijusi su tuo, kad kartais priėmus teisės akto projekto pataisas Europos Parlamente iš esmės pasikeičia šio projekto turinys ir reikia parengti naują poveikio vertinimą. Be to, pasitaiko atvejų, kai Europos Komisijos parengtas poveikio vertinimas po jo aprobacijos Europos Komisijos koledže jau būna pasenęs. Todėl Europos Parlamento Poveikio vertinimo skyrius per pastaruosius metus išanalizavo apie 12 Europos Komisijos poveikio vertinimų, ypatingą dėmesį skirdamas jų stipriosioms ir silpnosioms pusėms. 

Europos Parlamento Vidaus politikos generalinio direktorato (DG IPOL) Poveikio vertinimo ir Europos pridėtinės vertės direktorato Europos pridėtinės vertės skyriaus vedėjas John Dunne paaiškino, kad Europos pridėtinės vertės sąvoka ir subsidiarumo principas - tai iš esmės dvi tos pačios monetos pusės. Todėl nacionaliniai parlamentai turėtų ypač domėtis šiuo Europos Sąjungos teisėkūros iniciatyvų vertinimo aspektu. Šiame kontekste J. Dunne atkreipė dėmesį į Sutarties dėl  Europos Sąjungos veikimo 225 straipsnį, pagal kurį Europos Parlamentas  gali paprašyti, kad Europos Komisija pateiktų pasiūlymą klausimais, kuriais, jo nuomone, Sutartims įgyvendinti reikalingas Europos Sąjungos teisės aktas. Vertinant Europos Komisijos metinę darbo programą J. Dunne pasiūlė atkreipti dėmesį ne tik į teikiamus pasiūlymus, bet ir į pasiūlymus, kurių trūksta.   

ECON: KAIP DIRBA EUROPOS PARLAMENTO KOMITETAS

Susitikime su Ekonomikos ir pinigų politikos komiteto (ECON) administratoriumi Marcus Scheuren buvo pristatyta Europos Parlamento ECON komiteto struktūra, veikla, darbo pobūdis ir jo apimtys. 

M. Scheuren susitikime akcentavo, kad ECON komitetas yra atsakingas už tokias sritis, kaip ES ekonomikos ir pinigų politika, mokesčių ir konkurencijos politika, laisvas kapitalo judėjimas, taip pat reglamentuoja finansinių paslaugų (bankų, draudimo bendrovių, pensinių fondų, turto ir kapitalo valdymo, apskaitos, tarptautinės pinigų ir finansų sistemos ir kt.) sritis. Atsižvelgiant į tai, kad pagrindinis Europos Parlamento darbas vyksta komitetuose, ECON komitetas atlieka didžiausią parlamento darbą svarbiausiose ekonomikos ir pinigų politikos srityse. Pažymėta, kad ECON komitetas svariai įtakoja politinę darbotvarkę tiek ES, tiek tarptautiniu lygmeniu. Akcentuota, kad ECON komitetas atlieka pagrindinį vaidmenį ES teisės aktų rengimo srityje, nes Parlamentas kartu su Europos Sąjungos Taryba (toliau - ES Taryba) rengia teisės aktus reguliuojančius daugelį ES politikos sričių. Be to, ES teisė dažnai nulemia valstybių narių nacionalinius įstatymus ir kitus teisės aktus, ypač reguliuojančius finansų paslaugas ir ES teisės aktus ekonomikos valdysenos srityje. Tai suteikia ECON komiteto nariams galimybę formuoti ES teisę šiose svarbiose ES politikos srityse.

Siekiant sklandžiau ir efektyviau suorganizuoti Lietuvos pirmininkavimo metu vyksiantį Ekonomikos  komitetų pirmininkų susitikimą tema „Energetikos veiksmų plano iki 2050 m. įgyvendinimas“, numatytą 2013 m. spalio 20-21 d., taip pat pasirengti numatytiems Europos Parlamento komitetų vizitams į Lietuvą, labai svarbu užmegzti ir palaikyti glaudžius ryšius su ES institucijų tarnautojais bei ekspertais.
PAGRĮSTŲ NUOMONIŲ TVARKYMAS   
Susitikimo su Europos Parlamento Teisės reikalų komiteto (JURI) sekretoriato administratoriumi Pasquale Ciuffreda metu pažymėta, kad JURI komitetas yra atsakingas už Europos Sąjungos teisės aiškinimą ir taikymą, Europos Sąjungos teisės aktų suderinamumą su pirmine teise, įskaitant teisinio pagrindo parinkimą ir subsidiarumo bei proporcingumo principų laikymąsi. Taigi, viena iš JURI komiteto veiklos sričių – pagarbos subsidiarumo principui užtikrinimas. 

JURI komitetas sprendžia, ar gauti nacionaliniai dokumentai gali būti pripažįstami pagrįstomis nuomonėmis. Kad dokumentą būtų galima pripažinti pagrįsta nuomone, jam keliami du reikalavimai: turi būti nustatytas įstatymo galią turinčio teisės akto projekto nuostatų prieštaravimas subsidiarumo principui ir prieštaravimas turi būti motyvuotas. Nustatant, ar gautas dokumentas gali būti laikomas pagrįsta nuomone, kyla sunkumų, kai dokumente vartojami neaiškūs terminai, pavyzdžiui, dokumentas vadinamas pagrįsta nuomone, tačiau jame aiškiai neįvardintas prieštaravimas subsidiarumo principui. 

P. Ciuffreda yra atsakingas už pagrįstųjų nuomonių tvarkymą JURI komitete. Lisabonos sutartimi subsidiarumo patikrai nacionaliniuose parlamentuose skirtas trumpas 8 savaičių terminas. Nacionalinių parlamentų pagrįstas nuomones dėl Europos Sąjungos įstatymo galią turinčio teisės akto projektų neatitikimo subsidiarumo principui JURI gauna per dokumentų padalinį. JURI sekretoriatas gautus dokumentus įtraukia į komiteto darbotvarkę. Apie tai informuojamas vienas iš komiteto narys-pranešėjas. Komitetas sprendžia, ar gautas dokumentas gali būti pripažįstamas pagrįsta nuomone. Net jei trūksta argumentacijos, praktikoje gali būti nusprendžiama, kad tai pagrįsta nuomonė. Tačiau tokiu atveju sudėtingas tokios pagrįstos nuomonės svarstymas specializuotame komitete, kuris nagrinėja pasiūlymo turinį. 
Bendrai pastebėta, kad Seimo Statute yra taisytinų nuostatų, susijusių su pagrįstųjų nuomonių reglamentavimu. Lisabonos sutarties Protokolo Nr.2 Dėl subsidiarumo ir proporcingumo principų taikymo 6 straipsnyje numatoma, kad bet kuris nacionalinis parlamentas ar bet kurie nacionalinio parlamento rūmai per aštuonias savaites nuo įstatymo galią turinčio akto projekto Sąjungos oficialiomis kalbomis pateikimo gali pareikšti Europos Parlamento, ES Tarybos ir Komisijos pirmininkams pagrįstą nuomonę, nurodydami priežastis, dėl kurių, jų manymu, tas projektas neatitinka subsidiarumo principo. Todėl reikėtų patikslinti Seimo statuto 180(6) str. nuostatas, kuriose kalbama apie Seimo komitetų išvadas ir Seimo rezoliucijas dėl pagrįstos nuomonės dėl  Europos Sąjungos įstatymo galią turinčio teisės akto projekto atitikties subsidiarumo principui. Čia turi būti kalbama ne apie atitiktį, o apie prieštaravimą subsidiarumo principui. Kitaip klaidinamos ES institucijos ir kiti nacionaliniai parlamenai, gaunantys Seimo pagrįstą nuomonę, kurioje yra tvirtinama, kad ES įstatymo galią turinčio akto projektas atitinka subsidiarumo principą. Tokį  pasiūlymą Seimo statuto pakeitimo projektui XIP-3534 yra užregistravęs Seimo narys Vytenis Povilas Andriukaitis.
POLITINĖS FRAKCIJOS EUROPOS PARLAMENTE IR JŲ VEIKLOS KOORDINACIJA  

Susitikime dalyvavo Europos Parlamento frakcijos „Laisva ir demokratiška Europa“ (angl. Europe of Freedom and Democracy Group – EFD) sekretoriato atstovas, atsakingas už parlamentinius ryšius, Pierre Vaugier ir Europos liaudies partijos (krikščionių demokratų) (angl. European People‘s Party Group - EPP) frakcijos sekretoriato atstovė Laura Peralta Palacios. 

Iš pradžių P. Vaugier trumpai pristatė frakcijų Europos Parlamente formavimosi ypatumus ir jų vidinę struktūrą. Frakcijai suformuoti reikia bent 25 Europos Parlamento narių, kurie atstovautų ne mažiau kaip ketvirtadalį visų ES valstybių narių. Vienu metu Europos Parlamento narys gali priklausyti tik vienai frakcijai, arba nepriklausyti jokiai frakcijai, tuomet jis yra laikomas nepriklausomu Europos Parlamento nariu. Europos Parlamento nariai į frakcijas buriasi pagal savo politines pažiūras. Šiuo metu Europos Parlamente yra 7 frakcijos.

Frakcijos savo veiklą organizuoja išsirinkdamos pirmininką, kiekviena jų turi savo biurą (jį sudaro parlamentarai) ir sekretoriatą (personalas, skirtas sklandžiam frakcijos darbui užtikrinti). Europos Parlamento nariai posėdžiauja frakcijomis. Prieš kiekvieną balsavimą plenarinėje sesijoje frakcijos nagrinėja komitetų pateiktus pranešimus ir teikia savo pasiūlymus dėl ES teisės aktų projektų pakeitimų. Tokiu būdu politiniu lygiu koordinuojami komitetuose svarstomi klausimai, pasirengiama sprendimų priėmimui. 

P. Vaugier akcentavo, kad bendradarbiavimas tarp skirtingų frakcijų Europos Parlamente yra ypatingai svarbus, tačiau tuo pačiu tai yra pakankamai nauja politinio bendradarbiavimo forma. Suderinti skirtingas nuomones ir apsispręsti Europos Parlamento viduje kartais būna labai sudėtinga, o dar yra nacionalinių parlamentų nuomonės. Reikia pabrėžti, kad vienas svarbiausių Europos Parlamento tikslų – palaikyti glaudžius ryšius su ES valstybių narių nacionaliniais parlamentais ir tokiu būdu stiprinti nacionalinių parlamentų dalyvavimą ne tik Europos Sąjungos teisėkūros procese, tačiau ir bendrosios ES politikos formavime. 
Galima išskirti šias pagrindines tarpparlamentinio bendradarbiavimo formas, kurių reikšmė itin sustiprinta Lisabonos sutartimi: 

      1. Jungtiniai parlamentiniai susitikimai (angl. Joint Parliamentary Meetings -  JPM). Jų metu diskutuojama svarbiausiais, iš anksto numatytais bendrosios politikos klausimais tam tikroje srityje (pvz. klimato kaitos, imigracijos, ekonominės krizės ir pan.). 

      2. Jungtiniai komitetų susitikimai (angl. Joint Committee Meetings - JCM). Tai yra susitikimai, skirti aptarti aktualius tam tikro sektoriaus klausimus. Susitikimus organizuoja ir jiems vadovauja pirmininkaujančios valstybės narės nacionalinio parlamento atitinkamos srities komitetas, glaudžiai bendradarbiaudamas su Europos Parlamento atitinkamu komitetu ar keliais komitetais.   

      3. COSAC veikla. Tai yra Sąjungos reikalų parlamentinių komitetų, atsakingų už Europos Sąjungos reikalus, konferencija (angl. Conference of Parliamentary Committees for Union Affaires), kurios plenariniai posėdžiai reguliariai vyksta du kartus per metus pirmininkaujančioje valstybėje narėje.   

Be to, visos Europos Parlamento frakcijos aktyviai vykdo tarpparlamentinio bendradarbiavimo veiklą savo taip vadinamos „politinės šeimos“ (angl. political family) viduje. Didžiausios Europos Parlamento frakcijos organizuoja aukščiausio lygio vadovų (nacionalinių politinių partijų pirmininkų) susitikimus (angl. summits of political group Chairmen). Šie susitikimai paprastai vyksta du kartus per metus, jų metu politinių partijų vadovai aptaria svarbiausius ES politikos klausimus ir sutaria dėl bendrų politikos krypčių, išsako savo pastabas, pasiūlymus dėl ES svarbių problemų ir jų sprendimo būdų.  

Europos liaudies partijos (krikščionių demokratų) frakcijos (toliau – EPP frakcijos) sekretoriato atstovė Laura Peralta Palacios išsamiai pristatė Ryšių su nacionalinių parlamentų tarnybos (angl. Service for Relations with National Parliaments) pagrindines veiklos gaires ir funkcijas. Ryšių su nacionaliniais parlamentais tarnyba (toliau – Tarnyba) yra atsakinga už ryšius su nacionalinių parlamentų frakcijomis, kurios priklauso Europos liaudies partijos (krikščionių demokratų) „politinei šeimai“, palaikymą. Tarnyba buvo įkurta 2007 metais. Nuo 2009-ųjų metų jai vadovauja EPP frakcijos Europos Parlamente pirmininko pavaduotojas Paulo Rangel. Pagrindinis Tarnybos veiklos uždavinys - organizuoti ir koordinuoti EPP frakcijos darbą su „politinės šeimos“ nariais. Pagrindinės priemonės, be jau paminėtojo aukščiausio lygio vadovų susitikimo, yra taip vadinamas Europos Sąjungos reikalų tinklas (angl. EU Affairs Network), kuris vienija Europos Parlamento EPP frakcijos narius ir nacionalinių parlamentų  narius, kuriems atitinkama frakcija yra pavedusi kuruoti Europos Sąjungos reikalus. Be to, Tarnyba koordinuoja jaunųjų EPP frakcijos narių tinklą (angl. EPP Young Members Network), kuriam priklauso visi šios „politinės šeimos“ nariai, kuriems jų išrinkimo dieną nėra sukakę 36 metų. Šis tinklas – puiki galimybė ugdyti jaunąją EPP politinės šeimos narių kartą, kuriems aktuali jų politinė karjera. 

EPP frakcijos Tarnyba, be minėtųjų uždavinių, taip pat yra atsakinga už efektyvią ir savalaikę informacijos sklaidą. Tarnyba nuolat rūpinasi spaudos pranešimais, brošiūrų ir kitų informacinių leidinių, kuriuose apibendrinami vykusių susitikimų, diskusijų rezultatai, leidyba, tinklalapio priežiūra ir kt.

NACIONALINIŲ  PARLAMENTŲ  VAIDMUO  PIRMININKAVIMO ES TARYBAI LAIKOTARPIU. KIPRO IR AIRIJOS PIRMININKAVIMO PATIRTIS

          
Nacionalinių parlamentų vaidmenį pirmininkavimo ES Tarybai laikotarpiu bei Kipro ir Airijos pasirengimo pirmininkavimui patirtį pristatė Kipro parlamento nuolatinės atstovės ES, Sąjungos parlamentinių komitetų konferencijos (COSAC) sekretoriato narės Christiana Fryda ir Mary Savva bei Airijos parlamento (Oireachto) nuolatinis atstovas ES, COSAC sekretoriato narys Derek Dignam.

        Kipro patirtis

         
Kalbėdama apie Kipro pasirengimą pirmininkavimui ES Tarybai 2012 m. antrąjį pusmetį, Ch. Fryda pažymėjo, kad Kipro parlamentas surengė ir dar ketina surengti aštuonis parlamentinio matmens renginius:

· COSAC pirmininkų susitikimą (2012 m. liepos 8-9 d.);

· Tarpparlamentinę bendros užsienio ir saugumo politikos ir bendros saugumo ir gynybos politikos konferenciją (2012 m. rugsėjo 9-10 d., data derinta prie neformalaus užsienio reikalų ministrų susitikimo, GYMNICH);

· Teisingumo ir vidaus reikalų komitetų pirmininkų susitikimą bendros Europos prieglobsčio sistemos sukūrimo, trečiųjų šalių piliečių integracijos iššūkio ir gerosios praktikos, ES duomenų apsaugos reformų temomis (2012 m. rugsėjo 23-24 d.);

· XLVIII COSAC posėdį, kuriame aptarti energetinio saugumo, bendrosios rinkos valdymo klausimai ir Europos strategija 2020 m. (2012 m. spalio 14-16 d.);

· Žemės ūkio reikalų komitetų pirmininkų susitikimą bendros žemės ūkio politikos 2014-2020 m., klimato kaitos keliamų iššūkių žemės ūkiui, bendros žuvininkystės politikos reformos temomis (2012 m. lapkričio 11-12 d.);

· Finansų komitetų pirmininkų susitikimą ES daugiametės finansinės programos, bendrosios rinkos ir viešųjų pirkimų plėtros temomis (2012 m. lapkričio 25-26 d.);

· Žmogaus teisių komitetų pirmininkų susitikimą ES pagrindinių teisių chartijos, profesinės veiklos ir šeimyninio gyvenimo suderinamumo temomis bei žmogaus teisių apsaugos ekonominės krizės laikotarpiu tema (2012 m. gruodžio 2-3 d.);

· Socialinių reikalų komitetų pirmininkų susitikimą ES plėtros ir taupymo suderinamumo, socialinės sanglaudos apsaugos ir skatinimo temomis (2012 m. gruodžio 16-17 d.).

       
Taip pat gali įvykti vienas Jungtinis parlamentinis posėdis Europos Parlamente. 2013 m. vasario 10-12 d. Kipre vyks ES parlamentų generalinių sekretorių susitikimas, o 2013 m. balandžio 21-23 d. ES parlamentų pirmininkų konferencija. 

      
Tęsiant pasirengimo Kipro pirmininkavimo parlamentiniam matmeniui temą, pažymėta, kad parlamente buvo įsteigtas pirmininkavimo sekretoriatas, koordinavęs pasirengimo darbus. Kipro parlamento nuolatiniai atstovai ES betarpiškai kontaktavo su pirmininkavimo sekretoriatu Kipre, derino pirmininkavimo renginių darbotvarkę ES institucijose, palaikė glaudžius kontaktus su ES institucijų tarnautojais bei Kipro nuolatine atstovybe ES. Taip pat dalyvavo pirmininkaujančio trejeto programos derinimo darbuose, nuolatos konsultuodavosi ir bendradarbiavo su kolegomis, neseniai rengusiais pirmininkavimo ES Tarybai renginius. 

       
Kalbant apie pirmininkavimo parlamentinio matmens renginių organizavimą, Kipro parlamento atstovės pabrėžė, kad labai svarbu skirti didelį dėmesį renginių dokumentų parengimui - t.y. renginio dokumentų, kvietimų, bendros informacijos, meniu ir kt. - bei šiuos dokumentus suderinti su renginį organizuojančio komiteto pirmininku. Taip pat akcentuota, kad svarbu užtikrinti gerai organizuotą logistiką, ypač COSAC plenarinio posėdžio metu, kada renginio dalyvių skaičius būna didžiausias. Rekomenduota organizuojant COSAC pirmininkų susitikimą bei COSAC plenarinį posėdį nuolatos konsultuotis su COSAC sekretoriatu Briuselyje, kuris ne tik suteikia reikiamą informaciją, bet ir konkrečią pagalbą daugeliu klausimu. Patarta iš anksto pasiruošti Europos Parlamento komitetų ir frakcijų delegacijų vizitams į pirmininkaujančią šalį, kurie vyksta prieš prasidedant pirmininkavimui. Šiuos vizitus paprastai derina parlamentų nuolatiniai atstovai ES, o jų vizitų programą sudaro susitikimai parlamente ir kuruojamos srities ministerijose. Kipro pirmininkavimo atveju buvo sulaukta 10 Europos Parlamento komitetų vizitų, 3 Europos Parlamento frakcijų ir keleto nacionalinių parlamentų delegacijų vizitų. 

       
Pažymėta, kad Kipro pirmininkavimo ES Tarybai metu, 2012 m. antrąjį pusmetį, didžioji dalis pirmininkavimo parlamentinio matmens renginių buvo rengiami atrestauruotame "Filoxenia" konferencijų centre Nikosijos mieste, atskiriems renginiams buvo pasirinkti reprezentatyvūs viešbučiai kituose Kipro miestuose. Parlamentinio matmens pirmininkavimo renginių kalendoriaus projektas buvo pradėtas platinti jau 2011 m. lapkričio mėnesį. Kipro nuolatiniai atstovai ES, turėdami renginių kalendoriaus projektą, jį pristatė Europos Parlamento komitetuose, direktoratuose, Europos Komisijoje. Akcentuota, kad būtina kuo anksčiau apsispręsti dėl renginių pranešėjų ir įrašyti renginių datas į jų darbotvarkes. Pasiūlyta visada turėti parengtą planą "B", kuris būtų taikomas kaip alternatyva, jei pagrindiniai renginio pranešėjai negalėtų dalyvauti numatytame renginyje.

         
Kalbėdama apie vertimų paslaugas, Ch. Fryda atkreipė dėmesį į tai, kad italų, vokiečių ir ispanų delegacijas dažnai lydi jų vertėjai, jei nėra užtikrintas vertimas į šias kalbas. Taip pat pažymėta, kad vertimas turi būti užtikrintas ne tik oficialaus renginio, bet ir vakarienės metu. 

       
Kipro pirmininkavimo ES Tarybos parlamentiniam matmeniui biudžetas - apie 1 mln. EUR.

   
 Airijos patirtis
       
Derek Dignam pristatydamas Airijos pirmininkavimą ES Tarybai 2013 m. pirmąjį pusmetį pažymėjo, kad visi 8 pirmininkavimo parlamentinio matmens renginiai bus rengiami Dublino pilyje. Pasak D. Dignam, Airijos parlamentas organizuodamas šiuos renginius artimai bendradarbiauja su vyriausybe. Skirtingai nuo 1996 m. ir 2004 m. pirmininkavimo, visi 2013 m. renginiai bus organizuojami pagal vieningą modelį. Renginių vertimą užtikrins Europos Komisijos Vertimų žodžiu direktoratas (SCIC). 

       
D. Dignam, pažymėjo, kad pirmininkavimo parlamentinio matmens renginių planavimas politiniame lygyje buvo pradėtas prieš 8- 12 mėnesių. Buvo įsteigta pasirengimo pirmininkavimui valdymo grupė (angl. steering group), kurią sudarė Europos reikalų komiteto pirmininkas, Europos reikalų ministras ir kitų renginius organizuojančių specializuotų komitetų pirmininkai. Pastaruoju metu šios grupės nariu tapo ir Užsienio reikalų komiteto pirmininkas. 
Pažymėta, kad planuojant pirmininkavimo renginius vienas pagrindinių darbų yra atrasti įdomias temas, kurios būtų aktualios valstybėms narėms bei pakviesti aukšto lygio pranešėjus. Kiekviename parlamentinio matmens renginyje yra planuojami 2 pranešėjai, kurių vienas bus atitinkamos srities Europos Komisijos narys. Su Komisijos nariais dėl jų dalyvavimo renginiuose  buvo pradėta kalbėti prieš 9 mėnesius. Tiesa, į kai kuriuos renginius atitinkamos srities Europos Komisijos narys negalės atvykti dėl jau užimtos darbotvarkės. D. Dignam pažymėjo, kad pranešėjais taip pat pakviesti akademikai bei nagrinėjamos srities ekspertai iš užsienio ir Airijos.

       
Airijos pirmininkavimo laikotarpiu yra planuojami 8 parlamentinio matmens renginiai: 

· COSAC pirmininkų susitikimas (2013 m. sausio 27-28 d.);

· Finansų komitetų pirmininkų susitikimas (2013 m. vasario 24-25 d.);

· Žemės ūkio ir žuvininkystės komitetų pirmininkų susitikimas (2013 m. kovo 10-11 d.);

· Tarpparlamentinė bendros užsienio ir saugumo politikos ir bendros saugumo ir gynybos politikos konferencija (2013 m. kovo 24-26 d., derinama su Gymnich data.);

· Užimtumo, verslo ir inovacijų bei Socialinių reikalų komitetų pirmininkų susitikimas (2013 m. balandžio 28-29 d.);

· Aplinkos ir energetikos komitetų pirmininkų susitikimas (2013 m. gegužės 12-13 d.);

· Komunikacijos, švietimo ir transporto komitetų pirmininkų susitikimas (2013 m. birželio 16-17 d.);

· XXIX COSAC posėdis (2013 m. birželio 23-25 d.).

      
D. Dignam pastebėjo, kad iki pirmininkavimo pradžios Airijos parlamente jau apsilankė arba ketina apsilankyti 6 Europos Parlamento komitetų delegacijos, numatytas ir Europos Parlamento pirmininkų sueigos (t.y. Europos Parlamento ir frakcijų pirmininkų) vizitas. Taip pat planuojami 4-5 Europos Komisijos narių vizitai.

Airijos pirmininkavimo ES Tarybai parlamentiniam matmeniui biudžetas siekia 400-500 tūkst. EUR, tačiau dalį kitų išlaidų, neįtrauktų į šį biudžetą, padengia vyriausybė.

COSAC SEKRETORIATAS

  Diskusijoje dalyvavo COSAC sekretoriato nariai Mary Savva, Kipro parlamento atstovė, ir Eschel Alpermann, Europos Parlamento atstovas.

  M. Savva kalbėdama apie Kipro pirmininkavimą ir COSAC organizavimą pabrėžė, kad yra labai svarbu skirti ypatingą dėmesį plenarinio posėdžio temoms, kurios turi būti aktualios ir įdomios visoms valstybėms narėms.  M. Savva patarė su renginio organizavimu susijusius darbus planuoti iš anksto, nes artėjant renginiui atsiranda vis daugiau nenumatytų klausimų, kuriuos reikia skubiai spręsti. Pažymėta, kad kviečiant pranešėjus labai svarbu turėti planą „B“, t.y. atsarginį variantą, tuo atveju jei pagrindinis pranešėjas prieš pat renginį praneštų, kad negalės atvykti.

M. Saava trumpai pristatė COSAC istoriją, kuri prasidėjo 1989 m. Madride susirinkusiems ES parlamentų pirmininkams nusprendus įsteigti naują tarpparlamentinę konferenciją. Pažymėta, kad COSAC yra vienintelis tarpparlamentinis forumas, įteisintas Europos Sąjungą grindžiančiose sutartyse. COSAC diskutuojama svarbiais ES politiniais klausimais. COSAC pirmininkaujantį trejetą sudaro pirmininkaujančios valstybės, prieš ją pirmininkavusios valstybės ir po jos pirmininkausiančios valstybės nacionalinių parlamentų ir Europos Parlamento delegacijos.

  
M. Saava taip pat pažymėjo, kad COSAC plenariniame posėdyje kiekvienam nacionaliniam parlamentui atstovauja iki 6 jų Europos reikalų komitetų narių delegacijos ir iki 6  Europos Parlamento narių. Į plenarinius posėdžius kviečiama ir po 3 stebėtojus iš kiekvienos šalies kandidatės parlamento. 

   Kipro atstovė davė keletą patarimų dėl COSAC klausimyno, kurį turėtų sudaryti konkretūs, aiškūs klausimai, į kuriuos būtų galima gauti aiškius atsakymus. Taip vėliau gautus atsakymus daug lengviau susisteminti ir parengti apibendrinimus bei išvadas. COSAC sekretoriato narių manymu, klausimynas turėtų būti pildomas online, todėl, kad taip darbas tampa paprastesnis ir efektyvesnis. M. Saava pasakojo apie sėkmingą Kipro pirmininkavimo metu taikytą praktiką sukuriant COSAC klausimyno atsakymų duomenų bazę, kurioje atsakymai į kiekvieną klausimą buvo sugrupuoti atskirai. Tai padėjo patogiai ir be klaidų lyginti, analizuoti ir cituoti nacionalinių parlamentų atsakymus.

TARPPARLAMENTINIŲ EUROPOS SĄJUNGOS INFORMACIJOS MAINŲ PROGRAMA IPEX

IPEX korespondentė Europos Parlamente Laura Autore pristatė IPEX duomenų bazę. IPEX duomenų bazėje parlamentų atstovai ir kiekvienas suinteresuotas asmuo gali rasti Europos Komisijos teisėkūros iniciatyvas ir nacionalinių parlamentų pateiktus dokumentus, susijusius su ES lygiu priimtų sprendimų parlamentine priežiūra.

Calin Racoti, atsakingasis IPEX pareigūnas, delegacijai pristatė IPEX internetinį tinklapį (www.ipex.eu) ir jame esančias funkcijas. C. Racoti pasidalino pavyzdžiais, kaip kiti nacionaliniai parlamentai organizuoja savo darbą IPEX kontekste, ypač išskirdamas Švedijos Riksdago atvejį, kur informacija į IPEX sistemą talpina komitetų biurų atstovai. Pareigūnas pabrėžė, kad kuriant ir tobulinant tinklapį buvo stengiamasi, kad jis būtų kuo naudingesnis Europos Sąjungos nacionalinių parlamentų atstovams ir užtikrintų operatyvius ir naudingus informacijos mainus. 

Loreta Raulinaitytė pabrėžusi didėjančią Europos Sąjungos nacionalinių parlamentų svarbą įsigaliojus Lisabonos sutarčiai, pažymėjo, kad nacionaliniai parlamentai vis aktyviau naudojasi IPEX sistema. Seimo delegacijos vadovė informavo, kad šiuo metu Seimo kanceliarijoje yra keičiama vidinė darbo su IPEX sistema tvarka, kuri užtikrins efektyvesnį ir operatyvesnį keitimąsi informacija. 

Šiame kontekste Calin Racoti buvo pakviestas apsilankyti Lietuvoje ir pravesti mokymus apie IPEX Seimo kanceliarijos tarnautojams. Tikslų jo vizito laiką ir darbotvarkės klausimus koordinuoti sutarta pavesti Europos reikalų komiteto biuro patarėjai Dovilei Paužaitei, kuri šiuo metu stažuojasi Europos Parlamente.  

SUSITIKIMAS SU EUROPOS PARLAMENTO PIRMININKO PATARĖJU ARNOLDU PRANCKEVIČIUMI

Darbo Europos Parlamento pirmininko Martino Schulzo kabinete ypatumais pasidalino jo patarėjas Arnoldas Pranckevičius. 

Europos Parlamento pirmininko patarėjas susitikimo pradžioje supažindino su savo veikla. A. Pranckevičius 2004-2005 m. dirbo Prezidento Valdo Adamkaus patarėju vidaus politikos klausimais ir buvo atsakingas už ryšius su Lietuvos Respublikos Seimu. 2006-2009 metais – Europos Parlamento delegacijų santykiams su Rusija, Ukraina, ir Baltarusija administratorius. 2009 m. tapo Europos Parlamento Užsienio reikalų komiteto administratoriumi. Nuo 2009 m. liepos iki 2012 m. sausio dirbo Europos Parlamento pirmininko Jerzy Buzeko diplomatiniu patarėju, buvo Europos Parlamento pirmininko išorės politikos komandos narys, patarinėjo Rytų politikos, ES plėtros strategijos, saugumo bei gynybos klausimais, kuravo santykius su Rusija, Rytų partnerystės šalimis, Baltijos ir Šiaurės valstybėmis, Vakarų Balkanais ir Turkija. Nuo 2012 m. sausio A. Pranckevičius paskirtas naujojo Europos Parlamento pirmininko Martino Schulzo išorės politikos patarėju Europos Rytų kaimynystės politikos, Šiaurės ir Baltijos regiono strategijos klausimais, kuruoja santykius su Rusija, Vakarų Balkanais ir Azijos šalimis.

A. Pranckevičius Seimo kanceliarijos delegaciją supažindino su Europos Parlamento pirmininko veikla ir jos prioritetais. Europos Parlamento pirmininkas yra vienintelis iš trijų pagrindinių Europos Sąjungos institucijų vadovų, kuris yra renkamas tiesiogiai. Pasak A. Pranckevičiaus, legitimumo požiūriu jis yra pirmas pagal svarbą asmuo. Pirmininkas vadovauja Pirmininkų konferencijai, Europos Parlamento biurui, kurį sudaro pirmininkas ir 12 pirmininko pavaduotojų, pirmininkauja iškilmingiems posėdžiams (pvz. A. Sacharovo premijos įteikimas), tarpininkauja sprendžiant nesutarimus tarp komitetų, atstovauja Europos Parlamentui santykiuose su Europos Komisija ir ES Taryba (pavyzdžiui, biudžeto, ilgalaikės finansinės programos klausimais). Po Lisabonos sutarties pirmininko veikla dar labiau išsiplėtė. Išorės santykiuose jis yra vienintelis pareigūnas, atstovaujantis Europos Parlamentui, dažnai, suderinęs su Caterine Ashton (Europos Komisijos vicepirmininke, kuruojančia ES užsienio ir saugumo politikos klausimus) ir kitais atsakingais pareigūnais, atstovauja Europos Sąjungos poziciją tarptautiniu lygiu.

Kalbėdamas apie pirmininką M. Shulzą, A. Pranckevičius pažymėjo, kad pirmininkas į šį postą atėjo domėdamasis ES vidaus ir tarpinstituciniais ryšiais. M. Shulz žadėjo užsiimti egzistencine ES krize, yra vienas iš aršiausių kovotojų už federalizmą, turi beveik visų politinių grupių palaikymą (80 proc.). Jo tikslas – pabaigti ES integraciją, bendrijų metodo pagalba sustiprinant jos vienybę, ir nepritaria tarpvyriausybinio metodo stiprinimui. Prieš rinkimus į Europos Parlamentą 2014 m. pirmininkas norėtų, kad būtų padidinta demokratinė atskaitomybė prieš rinkėjus. M. Schulz baiminasi, kad protesto balsai gali mobilizuotis ir laimėti nemažą dalį vietų naujos kadencijos Europos Parlamente.
M. Shulzo veiklos kryptis – bendradarbiavimas su nacionaliniais parlamentais, bandant legitimuoti sprendimų priėmimą. Užsienio politikoje jis daug dėmesio skiria Artimiesiems Rytams, Afrikai, ir Kaimynystei (jis palaiko Turkijos narystę ES, gerai pažįsta Balkanų regioną, domisi Rytų partneryste, o Rytuose, jo nuomone, viena svarbiausių šalių – Rusija). M. Schulz yra pasiuntęs specialiąją misiją į Ukrainą pasigilinti į Julijos Timošenko bylos klausimus. Šiai misijai skirta 2 mėnesiai. 

Seimo kanclerio biuro vyresnioji patarėja ES klausimais Loreta Raulinaitytė pasiteiravo, kokia A. Pranckevičiaus nuomonė apie Jungtinio parlamentinio susitikimo (toliau – JPM) surengimą Lietuvos pirmininkavimo ES Tarybai metu, kokia galėtų būti šio susitikimo tema. Buvo aptartos galimos susitikimo temos:

                  -  2014 m. EP rinkimai ir nacionalinių parlamentų vaidmuo. Atkreiptas dėmesys, kad 2013 m. yra paskelbti Europos piliečių metais, 

                  -   Energetinis saugumas.
A. Pranckevičius išsakė nuomonę, kad susitikimo tema turi būti svarbi ne tik nacionaliniams parlamentams, bet ir Europos Parlamentui. Patarėjas sutiko, kad energetinis saugumas tebėra aktuali tema, tačiau šia tema JPM jau buvo rengtas ir pakomentavo, kad 2014 m. Europos Parlamento rinkimų tema jam atrodo įdomi. A. Pranckevičius taip pat informavo apie Europos Parlamento pirmininko M. Schulzo norą su oficialiu vizitu atvykti į Lietuvą.

ES TARYBA IR JOS GENERALINIO SEKRETORIATO VAIDMUO  PIRMININKAVIMO  ES TARYBAI  METU 
ES Tarybos Generalinio sekretoriato tarnautoja Jurga Valančiūtė dirba Generalinio sekretoriato policijos ir muitinių skyriuje, narkotikų darbo grupėje.

J. Valančiūtės pranešime buvo pristatyta ES Tarybos struktūra, pirmininkavimo vaidmuo, Tarybos sekretoriato vaidmuo bei Europos Vadovų Taryba.


   Kaip žinia, iš viso yra dešimt ES Tarybos sudėčių, priimančių sprendimus įvairiose ES politikos srityse, o Bendrųjų reikalų taryba užtikrina visų Tarybos sudėčių darbo nuoseklumą. Taryba susitinka Briuselyje, išskyrus balandį, birželį ir spalį (Liuksemburge). Susitikimų dažnumas priklauso nuo Tarybos sudėties. Kartu su Europos Parlamentu Taryba vykdo biudžeto formavimo it teisėkūros funkcijas. Užsienio reikalų taryba, vadovaudamasi Europos Vadovų Tarybos nustatytomis gairėmis, plėtoja ES išorės veiksmus ir užtikrina išorės veiksmų nuoseklumą.


   ES Tarybą sudaro valstybių narių ministrai. Tarybos darbą koordinuoja Nuolatinių atstovų komitetas (COREPER), kurį sudaro Briuselyje dirbantys valstybių narių nuolatiniai atstovai ir jų pavaduotojai. Šio komiteto veiklos parengiamąjį darbą atlieka daugiau nei 150 komitetų ir darbo grupių, kuriuos sudaro valstybių narių deleguoti atstovai. Darbo grupės būna nuolatinės arba ad hoc. Darbo grupių posėdžiuose dalyvauja nacionaliniai ekspertai ir ES institucijų bei agentūrų atstovai. Kiekviena ES valstybė narė pati sprendžia ką siųsti į darbo grupių posėdžius.


   Kai kuriems iš tokių komitetų ar darbo grupių pavesta vykdyti konkrečią tam tikros srities koordinavimo ir profesionalių rekomendacijų teikimo funkciją. Pavyzdžiui, Narkotikų darbo grupė yra horizontali, t.y. apimanti įvairių sričių ekspertus, kuri koordinuoja ES narkotikų politiką. Ši darbo grupė įsteigta 1997 m. Nyderlandų pirmininkavimo metu. Dalyviai: Vidaus reikalų, Sveikatos, Socialinių reikalų, Užsienio reikalų ministerijų, specializuotų narkotikų departamentų, nuolatinių atstovybių Briuselyje atstovai. Susitikimų skaičių kiekvieno pirmininkavimo metu nustato pirmininkaujanti valstybė, paprastai 4-6 susitikimai per pirmininkavimo pusmetį. Skirtingai nuo kitų darbo grupių, Narkotikų darbo grupė yra horizontali bei apimanti ir išorinę dimensiją – t.y. organizuojami reguliarūs posėdžiai su JAV, Lotynų Amerikos valstybėmis, Rusija, Ukraina, Vakarų Balkanų šalimis ir kt.


   Pasak J. Valančiūtės, COREPER svarsto apie 70-80 procentų klausimų prieš jiems patenkant į Tarybos posėdžius. Tarybos rūmuose yra apie 20 posėdžių salių, kurių paklausa labai didelė. Apie 1/3 Tarybos darbuotojų yra vertėjai (tik raštu). Tarybos posėdžiai ir dokumentai verčiami į visas oficialias ES kalbas. Vertėjų žodžiu Taryba neturi – jais aprūpina Europos Komisija. Posėdžio dalyvių susodinimo tvarka priklauso nuo pirmininkavimo ES Tarybai eiliškumo.


   Kiekviena ES valstybė narė pirmininkauja ES Tarybai po 6 mėn. Yra sudaroma 18 mėn. pirmininkaujančio trejeto programa. Pirmininkaujanti valstybė yra atsakinga už posėdžio darbotvarkės projekto sudarymą, į kurį įrašomi pirmininkaujančios valstybės prioritetai. Pirmininkaujanti valstybė veda šiuos posėdžius:

· Tarybos sudėčių (išskyrus Užsienio reikalų tarybą);

· COREPER I ir II;

· darbo grupių posėdžius (išskyrus susijusių su BUSP ir BSGP);

· gali paprašyti kitos delegacijos vesti posėdžius.


ES Tarybos generalinis sekretoriatas pataria pirmininkaujančiai valstybei prieš, per ir po posėdžių dėl procedūrų, taktikos, teikia teisinius patarimus (rengia apibendrinimus, pasisakymus, teisinius išaiškinimus), rašo susitikimų ataskaitas, protokolus, padeda pirmininkaujančiai valstybei ruoštis ir vesti susitikimus su kitomis institucijomis, o taip pat ruošia susitikimų darbotvarkių projektus. Tarybos sekretoriatas taip pat yra atsakingas už logistiką posėdžių metu: susitikimų sales, dokumentų išleidimą, išplatinimą delegacijoms, kopijas, vertimą, saugumą, informacijos sklaidą, spaudą. 


Tarybos sekretoriatą sudaro virš 3100 pareigūnų, laikinųjų darbuotojų, kontraktinių darbuotojų ir nacionalinių ekspertų. Tarybos sekretoriatas taip pat yra:

· komunikacijos kanalas tarp pirmininkaujančios valstybės ir delegacijų (darbas su delegacijų prašymais, informacijos teikimas);
· pagalbininkas ruošiantis būsimiems pirmininkavimams (konsultuoja dėl procedūrų, posėdžių organizavimo ir vedimo, darbotvarkės ir kalendoriaus nustatymo);

· institucinė atmintis ir užtikrina tęstinumą tarp rotuojančių pirmininkavimų;

· posėdžių su trečiosiomis šalimis organizatorius.

LIETUVOS  PASIRENGIMAS  PIRMININKAVIMUI  ES TARYBAI.  SPECIALIŲJŲ  ATAŠĖ DARBO YPATUMAI PIRMININKAVIMO METU
Lietuvos nuolatinės atstovybės Europos Sąjungoje nuolatinio atstovo patarėjas Nerijus Aleksiejūnas pristatė Lietuvos nuolatinės atstovybės Europos Sąjungoje vadovus, jų koordinuojamas sritis bei svarbiausius darbus rengiantis pirmininkavimui ES Tarybai. Pranešėjas atkreipė dėmesį, kad pirmininkavimo metu valstybė narė pirmininkaus visoms darbo grupėms, komitetams, nuolatinių atstovų komitetui - COREPER. Pirmininkavimo metu planuojama apie 3 tūkstančius susitikimų Briuselyje, 180 renginių Lietuvoje, tai sudarytų 4416 pirmininkavimo valandų. Pirmininkavimo darbotvarkėje preliminariais duomenimis numatoma svarstyti apie 500 klausimų, iš jų 115 – prioritetinių. Lietuvos pirmininkavimo metu turėtų būti suderinta apie 80 teisės aktų.
            Susitikimo metu buvo aptarti galimi iššūkiai, su kuriais Lietuva gali susidurti pirmininkavimo ES Tarybai metu. Visų pirma, tai yra susiję su Lietuvos pirmininkavimo laikotarpiu, atsižvelgiant į 2014 m. birželį vyksiančius Europos Parlamento rinkimus ir į tai, kad Europos Komisija savo darbą baigs 2014 m. liepą. Taigi, Lietuva yra ES institucinio ciklo pačioje pabaigoje, todėl  teks susiderėti dėl itin daug teisės aktų projektų (šiuo požiūriu panašioje situacijoje buvo Prancūzija, kuriai teko priimti 76 teisės aktus). 

           N. Aleksiejūnas atkreipė dėmesį į pagrindinius Lietuvos pirmininkavimo prioritetus:

· Užimtumo didinimas, finansinis tvarumas; 
· Energetinis saugumas; 
· Baltijos jūros strategija; 
· Rytų partnerystė; 
· Bendradarbiavimas sienų apsaugos srityje.
            Be to, išlieka ir dar vienas svarbus pirmininkavimo prioritetas – sklandaus teisėkūros proceso užtikrinimas. 
           Lietuvos pirmininkavimo prioritetai turi būti derinami su Lisabonos sutartyje įtvirtinta trijų valstybių pirmininkavimo Europos Sąjungai 18 mėnesių laikotarpiui programa, kitaip vadinama pirmininkaujančio trejeto programa. Bendrą pirmininkaujančio trejeto programą rengia visų trijų valstybių institucijos, atsakingos už pasirengimą pirmininkavimui. Lietuva pirmininkaus ES kartu su Airija ir Graikija. Bendra programa bus parengta ir pristatyta ne vėliau kaip iki 2012 m. gruodžio mėnesio.  Bendroje pirmininkaujančio trejeto programoje šalia užprogramuotos (paveldėtos) darbotvarkės atitinkamas dėmesys bus skiriamas ir kiekvienos trejeto valstybės prioritetinėms sritims.

Susitikimo metu buvo pažymėta, kad Lietuvos pirmininkavimo kalendoriuje jau numatyti kai kurie renginiai – 2013 m. vasario mėnesį Lietuvos Respublikos Vyriausybės vizitas į Briuselį; Europos Komisijos vizitas Lietuvoje 2013 m. liepos mėnesį, numatytos dvi Europos Vadovų Tarybos –   spalio ir gruodžio mėnesiais; Europos Sąjungos  valstybių narių ir Rytų Partnerystės šalių vadovų susitikimas Vilniuje 2013 m. lapkričio mėnesį.
Pranešėjas pažymėjo ypatingą Lietuvos Respublikos Seimo svarbą pirmininkavimo laikotarpiu. Pirmininkavimo metu būtina atskirti nacionalinius ir visos Europos Sąjungos prioritetus bei sugebėti tinkamai pasinaudoti politine politikų parama.
Lietuvos nuolatinės atstovybės Europos Sąjungoje nuolatinio atstovo pavaduotojas Arūnas Vinčiūnas pažymėjo, kad svarbiausias dalykas pirmininkavimo metu – žmogiškieji ištekliai. Planuojama, kad Lietuvos nuolatinėje atstovybėje pirmininkavimo metu dirbs 187 žmonės, plečiamos atstovybės patalpos, rengiami apmokymai darbuotojams. Lietuvos Respublikos atstovų darbą ES Tarybos komitetuose, darbo grupėse, ministrų lygio posėdžiuose reglamentuoja Lietuvos Respublikos Vyriausybės 2012 m. liepos 18 d. nutarimu Nr.923 „ Dėl Lietuvos Respublikos pirmininkavimo ES Tarybai programos įgyvendinimo koordinavimo taisyklių patvirtinimo” patvirtintos Lietuvos Respublikos pirmininkavimo ES Tarybai programos įgyvendinimo koordinavimo taisyklės.
Susitikimo metu  savo mintimis dėl artėjančio pirmininkavimo renginių pasidalino vidaus rinkos atašė Martynas Barysas. Konkurencingumo darbo grupė ES Taryboje, kurioje dirbantis M. Barysas pažymėjo, kad pirmininkavimo metu didžiausias dėmesys bus skiriamas politinių dokumentų svarstymui bei teisėkūrai. Teisėkūros srityje svarbiausi teisės aktai –  Reglamentas dėl Rinkos priežiūros, Produktų saugos direktyva, taip pat  bus tęsiamas darbas dėl Paslaugų direktyvos įgyvendinimo.

Aplinkos apsaugos atašė Inga Semeškaitė pažymėjo, kad Lietuvos pirmininkavimo metu aplinkos apsaugos srityje planuojama svarstyti 24 klausimus, iš jų net 23 teisėkūros klausimai, taip pat bus svarstomos Tarybos išvados, susijusios su klimato kaita. Šiuo metu išskiriami šie prioritetai aplinkos apsaugos srityje – Poveikio aplinkai vertinimo direktyvos pakeitimas, 7-oji aplinkosaugos veiksmų programa, kurioje numatomi Europos Sąjungos veiksmai ateinančiam dešimtmečiui.
Lietuvos nuolatinės atstovybės Europos Sąjungoje atašė, atsakingas už santykius su Europos Parlamentu, Valdemaras  Juozaitis pažymėjo, kad pirmininkavimo metu svarbu darniai bendradarbiauti su Europos Parlamentu. Šiuo metu atstovybės atsakingi darbuotojai susitinka su Europos Parlamento komitetų pirmininkais, komitetų sekretoriatais, Lietuvoje išrinktais Europos Parlamento nariais. Lietuvos pirmininkavimo metu planuojami septynių Europos Parlamento komitetų vizitai į Lietuvą, Europos Parlamento pirmininko darbotvarkėje taip pat preliminariai numatyti du oficialūs vizitai į mūsų šalį.
LIETUVOS RESPUBLIKOS SEIMO BENDRADARBIAVIMO SU EUROPOS KOMISIJOS NARIAIS GALIMYBĖS LIETUVOS PRMININKAVIMO ES TARYBAI METU

Įvykusio susitikimo metu aptariant Lietuvos pasirengimo pirmininkavimui ES Tarybai klausimus Europos Komisijos nario Algirdo Šemetos biuro vadovas Kęstutis Sadauskas atkreipė dėmesį, kad politinius prioritetus, kurie bus aptariami pirmininkavimo metu, daugiau lems pačios Lietuvos apsisprendimas. Lietuvai pirmininkaujant ES Tarybai teks nagrinėti tuos klausimus, kurie yra pateikiami Europos Komisijos 2013 m. darbų programoje, taip pat tie visai ES aktualūs klausimai, kurie bus neišspręsti ankstesnių šalių pirmininkavimo metu. Neatmetama galimybė, kad Lietuvai gali tekti spręsti nenumatytus klausimus, galimai kilsiančias krizines situacijas.

  Koordinacinės darbo grupės Seimo kanceliarijos pasirengimui Lietuvos pirmininkavimui ES Tarybai 2013 m. vadovė Loreta Raulinaitytė pristatė Lietuvos pirmininkavimo ES Tarybai metu numatytus renginius ir paprašė pagalbos užtikrinant, kad būsimuose renginiuose dalyvautų Europos Komisijos nariai. Ypatingai dėmesį atkreipė į planuojamą Tarpparlamentinę bendros užsienio ir saugumo politikos ir bendros saugumo ir gynybos politikos konferenciją, kuri bus rengiama 2013 m. rugsėjo pradžioje. Minėtoje konferencijoje būtų labai svarbus ES užsienio reikalų įgaliotinės baronienės Catherine Ashton dalyvavimas. L. Raulinaitytė yaip pat teiravosi dėl parlamentinių renginių turinio (potemių), kuris turėtų būti aktualus. Dirbant su EK nariais geriausiai jaučiamas klausimų aktualumas.

Kalbėdamas apie minėtąją Tarpparlamentinę konferenciją K.Sadauskas pabrėžė, kad labai svarbu žinoti ir iš anksto derinti ES užsienio reikalų įgaliotinės baronienės Catherine Ashton darbotvarkę. Aptariant EK nario A.Šemetos dalyvavimą pirmininkavimo renginiuose, tai jis turėtų dalyvauti biudžeto ir finansų komitetų pirmininkų susitikime Vilniuje, kurio tema „Akcizų ir muitų  mokesčiais apmokestinamų prekių kontrabandos prevencija“.

Susitikimo metu buvo tariamasi dėl galimų rezervinių temų, kurias būtų tikslinga aptarti Lietuvos pirmininkavimo metu. K.Sadauskas pažymėjo, kad tarp diskutuotinų klausimų galėtų būti ES vidaus rinkos klausimai (galėtų būti aptariami visumoj ar atskirom temomis),  Lietuvos siekis tapti Europos pinigų sąjungos nare - būtų puiku, jei Lietuva deklaruotų savo nuostatas Europos piniginės sąjungos atžvilgiu (Europos pinigų sąjungos juodraštis galėtų tapti pagrindu diskusijai, kuris, galbūt, ateityje išsirutulios į atitinkamus teisinius aktus),  Europos semestro (ekonominės politikos koordinavimo ciklo) rekomendacijų įgyvendinimo problemos, Europos prokuratūros įsteigimas. 

L. Raulinaitytė pasiteiravo K.Sadausko nuomonės dėl kai kurių renginių išvadų projektų neformalaus derinimo su EK ekspertais. K. Sadauskas sutiko, kad toks derinimas būtų priimtinas ir tai būtų lyg įpareigojimas veikti kryptingiau. 

Aptariant techninius pirmininkavimo organizavimo klausimus, K. Štelmokaitė akcentavo, kad kvietimuose į renginius būtina kuo aiškiau aprašyti renginius, kas į juos kviečiami, neleisti suabejoti renginio svarba. Su prierašu TBC (angl. To Be Confirmed) K. Štelmokaitė siūlė elgtis atsargiai, nes paprastai EK nariai iki pat paskutinės minutės nepatvirtina savo dalyvavimo, paprastai būna atsakoma – „in principle-yes“. Taip pat buvo pabrėžta, kad nėra gerai, jei kvietimas yra abstraktus, ypač, jei siūloma pačiam EK nariui pasirinkti temą, tada paprastai neatsakoma. Paprastai, siunčiant kvietimą reikėtų siūlyti ir temą, kuria prašoma pasisakyti. Tos  temos ateityje, esant reikalui, gali būti tikslinamos. 

Europos Komisijos nario Algirdo Šemetos asmeninė padėjėja Daiva Norkevičienė informavo, kad A. Šemeta į Lietuvą paprastai atvyksta 2 kartus per metus. Susitinka su Seimo komitetais, ministrais, Seimo nariais, kitais suinteresuotais asmenimis. Gali būti papildomas vizitas pirmininkavimo metu, tik svarbu kuo greičiau gauti pirmininkavimo renginių darbotvarkę, nes Europos Komisijos nario darbotvarkės planuojamos iš anksto.
K. Sadauskas akcentavo, kad pirmininkavimo renginiuose turėtų dalyvauti ir kiti Komisijos nariai. Kai susiformuos naujas ERK, BFK, būtų tikslinga, kad A. Šemeta atvyktų ir pristatytų EK perspektyvas. Gal vieno Komisijos nario kuruojamas temas galėtų pristatyti kitas narys. 

K.Sadauskas siūlė pagalvoti dėl Generalinių direktorių ar ko nors iš kabineto narių kvietimo ir turėti atsarginį pranešėją, kadangi Europos Parlamente vyksta neplanuoti posėdžiai ir kiti renginiai, kuriuose Europos Komisijos narių dalyvavimas yra privalomas. Esant tokiai situacijai renginio darbotvarkė gali smarkiai kisti.

Susitikimo pabaigoje buvo susitarta dėl  Europos Komisijos nario Algirdo Šemetos biuro atstovų pagalbos, užtikrinant Komisijos narių dalyvavimą Seimo renginiuose, vyksiančiuose Lietuvos pirmininkavimo ES Tarybai metu.

BENDRADARBIAVIMAS SU EUROPOS KOMISIJA; POLITINIS DIALOGAS, SUBSIDIARUMO PATIKROS IR PAGRĮSTOS NUOMONĖS, EUROPOS KOMISIJOS 2013 METŲ DARBO PROGRAMA IR SVARBIAUSI KLAUSIMAI 2013 METŲ ANTRĄJĮ PUSMETĮ

Europos Komisijos Generalinio sekretoriato Politikos koordinavimo direktorato (D) Piliečių ir saugumo bei darbo programos skyriaus planavimo ir programavimo tarnautoja Daniela Tidten pristatė Europos Komisijos 2013 m. darbo programą, kurios svarbiausia užduotis – įveikti ekonominę krizę ir grąžinti ES į tvaraus augimo kelią. Tam reikalinga stabili makroekonominė aplinka, kurią gali užtikrinti tikra ekonominė ir pinigų sąjunga. Labai daug kas priklausys nuo 2012 m. gruodį Europos Komisijos ketinamo pateikti Visapusiškos ir tikros ekonominės ir pinigų sąjungos projekto (angl. Blueprint for a comprehensive and genuine EMU). 

D. Tidten atkreipė ypatingą dėmesį į tai, kad Europos Komisija reguliariai atnaujina informaciją apie jau priimtus ir ketinamus priimti teisės aktų ir kitų iniciatyvų projektus. Ši informacija skelbiama specialiame Europos Komisijos interneto puslapyje: http://ec.europa.eu/atwork/planning-and-preparing/strategic-planning/index_lt.htm
Atsižvelgiant į Lietuvos pirmininkavimą 2013 m. antrąjį pusmetį, D. Tidten paragino atkreipti ypatingą dėmesį į 2013 m. sausio mėnesį šiame puslapyje skelbiamą informaciją. Tai bus „pirmasis pilnas 2013 m. ES teisėkūros vaizdas“. Visapusiškos ir tikros ekonominės ir pinigų sąjungos projekto kontekste D. Tidten atkreipė dėmesį į šias Lietuvos pirmininkavimo laikotarpiu aktualias iniciatyvas, įvardintas 2013 m. Komisijos darbo programos I Priede:

· Metinę augimo apžvalgą;

· Teisėkūros iniciatyvą, skirtą šalinti sisteminę riziką, susijusią su šešėline bankininkyste;

· Konkurencingumo didinimo srityje:

· Valstybės pagalbos modernizavimo pagrindiniuose sektoriuose;

· Pramonės produktų vidaus rinkoje reforma;

· Verslo sąlygų palengvinimas įvedant standartinę PVM deklaraciją;

· Bankų sąskaitų iniciatyva.

Saugios ES kūrimo srityje:

· Europos prokuratūros įsteigimas siekiant apsaugoti Sąjungos finansinius interesus.

Europos Komisijos Generalinio sekretoriato Ryšių su Europos Parlamentu, komitetais ir bendrų institucinių klausimų direktorato (G) Ryšių su konsultaciniais komitetais, Ombudsmenu ir nacionaliniais parlamentais skyriaus tarnautojas Milan Jaron ragino derinti pirmininkavimo planus su Airijos kolegomis ir pasitelkti kaip įmanoma platesnį Europinį požiūrį apibrėžiant pirmininkavimo renginių temas. Jo nuomone, 2013 m. svarbiausia bus augimo užtikrinimas, darbo vietų kūrimas, ekonominės krizės įveikimas ir anksčiau pirmininkavusių valstybių narių pradėtų darbų tęstinumo užtikrinimas. M. Jaron siūlė atkreipti dėmesį į 2012 m. pirmąjį pusmetį pirmininkavusios Danijos įdirbį vieningos rinkos klausimais.  

Daugiau informacijos apie Europos Komisijos Generalinio sekretoriato Direktorato (G) skyrių, atsakingą už ryšius su nacionaliniais parlamentais, galite rasti šiuo adresu:  http://ec.europa.eu/dgs/secretariat_general/relations/relations_other/npo/index_en.htm
Pasiūlymai dėl įgytų žinių panaudojimo Lietuvos Respublikos Seime:

Atsižvelgiant į susitikimų metu aptartus klausimus Lietuvos Respublikos Seimo kanceliarijai siūlytina:

1. Seimo valdybai pritarus pirmininkavimo parlamentinio matmens renginių temoms ir datoms, pradėti detaliai planuoti renginių programas, derinti logistinius ir kitus organizacinius klausimus. 

2. Parlamentinio matmens renginių kalendorių nuolatos derinti su Užsienio reikalų ministerija, Europos Parlamentu, Europos Komisija ir Lietuvos nuolatine atstovybe ES.
3. Kuo greičiau apsispręsti dėl Seimo renginių pranešėjų, įrašyti renginio datą į pranešėjo darbotvarkę bei turėti „planą B“ -  numatyti kitus pranešėjus, jei pakviestieji negalėtų atvykti į renginį.

4. Pirmininkavimo parlamentinio matmens renginius organizuojančius komitetų biurų tarnautojus raginti užmegzti kontaktus ir palaikyti ryšį su atitinkamos srities Europos Komisijos narių biurais ir Europos Parlamento komitetų sekretoriatais, konsultuotis dėl renginio temos bei kitais aktualiais klausimais.

5. Pradėti rengtis Europos Parlamento komitetų delegacijų vizitams į Vilnių, kurių metu su Seimo komitetais, Lietuvos vyriausybe, nevyriausybinėmis organizacijomis bus aptarti pirmininkavimo metu Europos Parlamente planuojami svarstyti Europos Sąjungos teisės aktų projektai. Europos Parlamento komitetų vizitai prasidės 2013 m. pradžioje bei tęsis iki 2013 m. liepos vidurio; preliminariais duomenimis septyni Europos Parlamento komitetai jau pareiškė pageidavimą surengti darbo vizitus į Vilnių.

6. Svarstyti galimybę Europos Parlamente surengti JCM ir JPM susitikimus. Nusprendus šiuos susitikimus surengti, kuo greičiau apsispręsti dėl susitikimų temų ir datų bei apie tai informuoti Europos Parlamentą. 

7. Svarstyti Europos Parlamento iniciatyvą 2013 m. rugsėjo mėnesį, Lietuvos pirmininkavimo ES Tarybai laikotarpiu, Europos Parlamente surengti tarpparlamentinį susitikimą Europos Semestro tema.

8. Siūlyti, kad į Airijos pirmininkavimo parlamentinio matmens renginius vyktų Seimo komiteto pirmininkas ir jo pavaduotojas bei komiteto biuro vedėjas ir ES patarėjas.

9. Reguliariai informuoti Seimo valdybą ir Seimo komitetus, Seimo kanclerį apie pasirengimo pirmininkavimo parlamentiniam matmeniui eigą. 

Aktuali informacija Seimo kanceliarijos struktūriniams padaliniams: 

· Kipro pirmininkavimo puslapis: 

http://www.cy2012.eu/en/page/home
· Airijos pirmininkavimo puslapis: 
http://www.merrionstreet.ie/index.php/2012/07/irelands-presidency-of-the-council-of-the-european-union-in-2013/?cat=70
· Informacija apie JPM 
http://www.europarl.europa.eu/webnp/cms/lang/lt/pid/335
· Informacija apie Europos Parlamento Pirmininkavimo generalinio direktorato (D) Ryšių su nacionaliniais parlamentais direktoratą: http://www.europarl.europa.eu/webnp/cms/lang/en/pid/1;jsessionid=836092CFADD61B1730DD5C67E9CA74A7
· Europos Komisijos 2013 m. darbo programa: 
http://ec.europa.eu/atwork/key-documents/index_lt.htm
· Informacija apie Europos Komisijos Generalinio sekretoriato Direktorato (G) skyrių, atsakingą už ryšius su nacionaliniais parlamentais:  http://ec.europa.eu/dgs/secretariat_general/relations/relations_other/npo/index_en.htm
Seimo kanclerio biuro vyresnioji patarėja





Loreta Raulinaitytė

